# Poziv za prijavu kandidata za testiranje digitalne pristupačnosti CARNET-ovih mrežnih stranica i programskih rješenja

Radi provedbe testiranja s ciljem unaprjeđenja digitalne pristupačnosti za korisnike svojih mrežnih stranica i programskih rješenja, CARNET objavljuje **poziv za prijavu kandidata za testiranje digitalne pristupačnosti za potrebe osoba s motoričkim poremećajima i kroničnim bolestima.**

## Svrha testiranja digitalne pristupačnosti

12,4% ukupnog stanovništva Republike Hrvatske ima neki oblik invaliditeta[[1]](#footnote-1) koji se odnosi na oštećenje vida, sluha, motoričke ili kognitivne smetnje. Svaka od tih kategorija zahtijeva određene prilagodbe pri izradi i dizajnu digitalnog sadržaja, a u većini slučajeva takve prilagodbe pogoduju svim korisnicima, a ne samo osobama s invaliditetom.

Velik broj korisnika digitalnih sadržaja, koji su ujedno i osobe s invaliditetom, koriste pomoćnu ili asistivnu tehnologiju. Pomoćne tehnologije su, uključujući hardver i softver, one tehnologije koje su namijenjene osobama s raznim oblicima invaliditeta, a koje im pomažu u prevladavanju motoričkih, senzornih i kognitivnih ograničenja, te u samostalnom obavljanju svakodnevnih zadataka u fizičkom i virtualnom prostoru.

Kako bi korisnici s invaliditetom mogli koristiti pomoćnu tehnologiju, potrebno je osigurati određene preduvjete koji se odnose na pristupačnost digitalnih sadržaja. Kad je riječ o mrežnom digitalnom sadržaju, ti preduvjeti podrazumijevaju značajke HTML-a koje bi trebale vrijediti za sve stranice jer pripadaju dijelu opće digitalne pristupačnosti. One koriste osobama s invaliditetom, a osobama bez teškoća ne smetaju.

Pristupačnost sadržaja odnosi se na uklanjanje barijera koje sprječavaju pristupanje i korištenje digitalnih sadržaja tim osobama, odnosno stupanj do kojeg osobe s poteškoćama mogu koristiti digitalne sadržaje, mrežne stranice i aplikacije.

Kad je sadržaj pripremljen i izrađen u skladu sa smjernicama za pristupačnost, svi korisnici imaju jednako kvalitetan pristup informacijama i funkcionalnostima takvih digitalnih sadržaja.

Sukladno Zakonu o pristupačnosti mrežnih stranica i programskih rješenja za pokretne uređaje tijela javnog sektora Republike Hrvatske (NN 17/19), mrežne stranice i aplikacije trebaju biti izrađene tako da su dizajn, funkcionalnosti i sam sadržaj pristupačni svim korisnicima, uključujući osobe s invaliditetom, od kojih mnoge koriste pomoćnu tehnologiju, u mjeri u kojoj to tehnologija kojom je kreirano omogućuje.

CARNET osigurava usklađenost svojih mrežnih stranica i programskih rješenja s navedenim Zakonom

* primjenom Smjernica za osiguravanje digitalne pristupačnosti, dostupnih putem poveznice [www.carnet.hr/pristupacnost](http://www.carnet.hr/pristupacnost) i
* testiranjem istih od strane korisnika s invaliditetima, čije preporuke za unaprjeđenjem u najvećoj mogućoj mjeri ugrađuje u mrežne stranice i programska rješenja.

## Opis aktivnosti

Testiranje obuhvaća niz postupaka temeljem kojih će se osigurati da dizajn, funkcionalnosti i sadržaj mrežnih stranica i programskih rješenja budu pristupačni svim korisnicima, uključujući osobe s invaliditetom, od kojih mnoge koriste pomoćnu tehnologiju.

Postupak testiranja digitalne pristupačnosti podrazumijeva:

1. detaljno ispitivanje digitalne pristupačnosti mrežnih stranica i programskih rješenja za potrebe osoba s motoričkim poremećajima i kroničnim bolestima i od strane stručnjaka za testiranje pristupačnosti koji/a je i sam/a i osoba s takvim invaliditetom, a koji/a aktivno i napredno koristi digitalnu tehnologiju u svom životu i radu

* sukladno CARNET-ovim Smjernicama za osiguravanje digitalne pristupačnosti[[2]](#footnote-2), posebno sukladno poglavlju 7 i
* sukladno uputama za testiranje i izvještavanje koje će dobiti od CARNET-a, te

1. izradu i isporuku pisanog izvješća CARNET-u o stanju digitalne pristupačnosti svakog pojedinog mrežnog sjedišta ili programskog rješenja, koje uključuje preporuke za unaprjeđenje digitalne pristupačnosti testiranih mrežnih stranica ili programskih rješenja.

CARNET će testeru elektroničkom poštom poslati zahtjev za početak svakog postupka testiranja digitalne pristupačnosti i osigurati mu neometan pristup sadržaju koji treba biti testiran.

Postupak testiranja digitalne pristupačnosti, izvještavanja i primopredaje traje maksimalno 30 dana od dana zaprimanja zahtjeva CARNET-a.

Testiranje digitalne pristupačnosti obuhvatit će sljedeća mrežna sjedišta i programska rješenja[[3]](#footnote-3):

1. Mrežno sjedište Nacionalnog koordinacijskog središta za industriju, tehnologiju i istraživanja u području kibernetičke sigurnosti (NKS)
2. CARNET privatnost
3. Mrežno sjedište CARNET CERT-a
4. e-Laboratorij

Testiranje digitalne pristupačnosti potrebno je provesti koristeći računala i mobilne uređaje. Na računalima testiranja moraju biti provedena minimalno na operativnom sustavu Windows 10. Na mobilnim uređajima testiranja moraju biti provedena minimalno na operativnom sustavu Android, a poželjno i na operativnom sustavu iOS.

Testiranje digitalne pristupačnosti potrebno je provesti koristeći različite internetske preglednike koji uključuju, ali nisu ograničeni na Google Chrome, Firefox i MS Edge.

Osim pomoćnih tehnologija ugrađenih u operativne sustave, koje osobama s invaliditetom omogućavaju korištenje tog sustava i/ili služe za komunikaciju između aplikacija sustava i periferne pomoćne opreme, prilikom testiranja digitalne pristupačnosti poželjno je koristiti i perifernu pomoćnu opremu kada je to potrebno.

## Kao kriterije za procjenu pristupačnosti potrebno je uzeti u obzir sljedeće zahtjeve za pristupačnost mrežnih stranica i programskih rješenja za pokretne uređaje:

* mogućnost opažanja, što znači da sadržaj i sastavni dijelovi korisničkog sučelja moraju biti predstavljeni korisnicima na način da im omogućavaju opažanje
* operabilnost, što znači da se sastavnim dijelovima korisničkog sučelja i navigacije mora moći upravljati
* razumljivost, što znači da informacije i način rada korisničkog sučelja moraju biti razumljivi i
* stabilnost, što znači da sadržaji moraju biti dovoljno stabilni da ih mogu pouzdano tumačiti različiti korisnički programi, uključujući pomoćne tehnologije kojima se služe osobe s invaliditetom, kako bi korisnici uvijek imali pristup sadržaju.

## Komunikacija i isporuka

Komunikacija testera i CARNET-a odvijat će se putem elektroničke pošte. Isporuka izvješća odvijat će se putem elektroničke pošte i redovne pošte.

## Kvaliteta isporučevina

CARNET zadržava pravo ne odobriti izvješća ako ista ne sadrže traženu razinu kvalitete[[4]](#footnote-4). Odobrenje CARNET-a služi kao osnova za isplatu financijske naknade za rad testera.

## Tehnička podrška u radu testera

Za potrebe testiranja, u cjelokupnom vremenu trajanja ugovora tester mora osigurati tehničke uvjete, vlastiti prostor, opremu i uređaje koji odgovaraju zahtjevima i potrebama sukladno ovom Pozivu.

## Plaćanje

CARNET i tester će sklopiti ugovor o djelu temeljem kojeg će biti definirana prava i obveze obje strane i isplata honorara.Plaćanje se izvršava po isporučevinama, odnosno po CARNET-ovom odobrenju izvješća testera o izvršenju ugovornih obaveza za svako pojedino testiranje.

CARNET ima pravo dati komentare na izvješće koje dostavlja tester. Tester je dužan usvojiti komentare i dostaviti CARNET-u ispravljenu i/ili nadopunjenu verziju izvješća. Po odobrenju izvješća od strane CARNET-a, potpisano izvješće od strane CARNET-a i testera temelj je za dostavu računa i plaćanje.

Ako tester ne bude izvršavao svoje obveze na traženi način i u traženim rokovima, CARNET ima bezuvjetno pravo raskida ugovora.

## Uvjeti odabira kandidata

Kandidat za testiranje digitalne pristupačnosti mora biti osoba s motoričkim teškoćama gornjih ekstremiteta, a uz to može ali ne mora imati jednu ili više vrsta sljedećih invaliditeta i teškoća:

* Drugi motorički poremećaji i/ili kronične bolesti
* Oštećenje sluha, djelomično ili potpuno (nagluhost ili gluhoća)
* Poremećaji jezično-govorno-glasovne komunikacije
* Specifične teškoće u učenju.

Kandidat za testiranje digitalne pristupačnosti mora biti napredni korisnik digitalne tehnologije, odnosno mrežnih stranica, programskih rješenja i digitalnih sadržaja koji uključuju multimedijske i interaktivne sadržaje.

Kandidat mora zadovoljavati sljedeći kriterij za **specifično iskustvo**: iskustvo u testiranju digitalne pristupačnosti minimalno 8 mrežnih stranica, programskih rješenja i/ili digitalnih sadržaja.

## Dokumentacija koju je potrebno dostaviti

Kandidati koji podnose prijavu na ovaj Poziv dužni su dostaviti:

1. **presliku Odluke o razini i stupnju invaliditeta** koju je izdalo jedno od nadležnih tijela RH - Hrvatski zavod za mirovinsko osiguranje, Hrvatski zavod za zdravstveno osiguranje, centri za socijalnu skrb, Ministarstvo demografije, socijalne politike i mladih ili uredi državne uprave - temeljem Nalaza i mišljenja Zavoda za vještačenje, profesionalnu rehabilitaciju i zapošljavanje osoba s invaliditetom (ZOSI) o razini oštećenja organizma i stupnja oštećenja funkcionalnih sposobnosti, odnosno o postojanju invaliditeta;
2. **životopis u kojemu će biti vidljivo specifično iskustvo**, prema predlošku iz Dodatka 1 ovog Javnog poziva. Obrazac iz Dodatka 1 nije obvezan za korištenje, no sadržaj je obvezujući. Reference iz životopisa koje se ne budu mogle nedvojbeno potvrditi se neće uzimati u obzir prilikom postupka odabira kandidata.

## Postupak odabira kandidata

Provjeru kriterija provodi Stručno povjerenstvo sastavljeno od predstavnika CARNET-a koje imenuje ravnatelj CARNET-a. Povjerenstvo razmatra svaku prijavu i ravnatelju podnosi zajednički izvještaj o ispunjavanju kriterija i evaluaciji prijava.

Odluku o odabiru kandidata donosi ravnatelj CARNET-a na prijedlog Stručnog povjerenstva.

## Način podnošenja prijave na Poziv

Svoju prijavu kandidati mogu dostaviti elektroničkim putem na adresu pristupacnost@carnet.hr.

Rok za podnošenje prijave je 31. listopada 2024. godine do 23:59 sati.

Nepotpune i zakašnjele prijave se neće razmatrati.

U slučaju valjanih prijava dva ili više kandidata s jednakovrijednim specifičnim iskustvom, bit će izabran kandidat čija je valjana prijava prva zaprimljena.

Kandidati mogu postavljati pitanja vezano uz tekst Poziva. Pitanja se podnose putem elektroničke pošte na adresu pristupacnost@carnet.hr do 28. listopada 2024. godine do 23:59 sati.

1. Prema izvješću o osobama s invaliditetom u RH Hrvatskog zavoda za javno zdravstvo, stanje na dan 3. svibnja 2019.: https://www.hzjz.hr/wp-content/uploads/2019/05/Osobe\_s\_invaliditetom\_2019.pdf [↑](#footnote-ref-1)
2. CARNET-ove Smjernice za osiguravanje digitalne pristupačnosti dostupne su putem poveznice [www.carnet.hr/pristupacnost](http://www.carnet.hr/pristupacnost) [↑](#footnote-ref-2)
3. Složenost i zahtjevnost mrežnih sjedišta procjenjena je u dokumentu Dodatak 2: Procjena složenosti i zahtjevnosti [↑](#footnote-ref-3)
4. Zadovoljavajuća razina kvalitete izvješća podrazumijeva: a) provedbu postupka testiranja na kojem se izvješće temelji u skladu sa zahtjevima navedenim u poglavlju Opis aktivnosti, b) opisno i/ili pomoću snimke zaslona precizno navođenje dijelova mrežnog sjedišta ili programskog rješenja na koje se komentar ili preporuka odnosi i c) referiranje na četiri kriterija za procjenu pristupačnosti navedena u Javnom pozivu. CARNET će testeru dostaviti ogledni primjerak izvješća zadovoljavajuće razine kvalitete koji može koristiti kao smjernicu u izradi budućih izvješća. [↑](#footnote-ref-4)